《次韵侄端臣雨晴出郊》
宋代·范浚

雨中烂熳睡，门径横林扉。朝晖入瓮牖，起我聊伸眉。

良游眺江郊，揽袂风披披。平瀛涨新绿，滟漾摇晴陂。

云峦霭空翠，烟树森华滋。潭渔下罜䍡，陇种行楼犁。

贪穿康乐屐，更杖原思藜。阿宜倦游还，心事嗟多违。

新功在琢句，非复吴下时。渊明赋归来，今是知昨非。

君看古贤达，茹草甘长饥。悠悠身外事，凛凛胸中奇。

因赓喜霁作，用代城南诗。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。